b"\n_START_ARTICLE_\nLukian\n_START_PARAGRAPH_\nLukian (gresk \xce\x9b\xce\xbf\xcf\x85\xce\xba\xce\xb9\xce\xb1\xce\xbd\xe1\xbd\xb8\xcf\x82 \xce\xa3\xce\xb1\xce\xbc\xce\xbf\xcf\x83\xce\xb1\xcf\x84\xce\xb5\xcf\x8d\xcf\x82, latin L\xc5\xabci\xc4\x81nus; f\xc3\xb8dt ca. 120, d\xc3\xb8d etter 180 e.Kr.) var en assyrisk forfatter og retoriker som skrev p\xc3\xa5 gresk. Han er mest kjent for sine satiriske tekster der han latterliggj\xc3\xb8r samtidens filosofer og motiver fra gresk mytologi og historie. Den f\xc3\xb8rste trykte utgaven av Lukians arbeid ble utgitt i Firenze i Italia i 1499.\n_START_SECTION_\nBiografi\n_START_PARAGRAPH_\nLukian ble f\xc3\xb8dt mellom \xc3\xa5r 115 og \xc3\xa5r 120 i Samosata i den romerske provinsen Syria (dagens Samsat i det syd\xc3\xb8stlige Tyrkia).  Restene av den antikke bosetningen gikk tapt i moderne tid da Atat\xc3\xbcrk-dammen oversv\xc3\xb8mmet omr\xc3\xa5det._NEWLINE_Vi vet lite om Lukians liv, og det vi vet kommer utelukkende fra ting han selv har skrevet. I teksten Dr\xc3\xb8mmen forteller Lukian at han kom fra en familie med sm\xc3\xa5 \xc3\xb8konomiske ressurser, og at foreldrene ville at han skulle g\xc3\xa5 i l\xc3\xa6re hos onkelen for \xc3\xa5 bli billedhugger. P\xc3\xa5 sin f\xc3\xb8rste dag i verkstedet \xc3\xb8dela han imidlertid en marmorblokk og fikk bank av onkelen. Den p\xc3\xa5f\xc3\xb8lgende natten dr\xc3\xb8mte Lukian at Billedhuggerkunsten og Dannelsen (gresk paideia) kom til ham i skikkelse av to kvinner som ba ham velge \xc3\xa9n av dem. Lukian valge Dannelsen. Denne historien er nok i stor grad oppdiktet, men den viser at Lukian trolig kom fra en familie med relativt h\xc3\xb8y status: billedhuggerkunst var et h\xc3\xb8yt ansett og potensielt godt betalt yrke, samtidig som familien tydeligvis hadde r\xc3\xa5d til \xc3\xa5 la s\xc3\xb8nnen velge mellom dette og filologiske studier. Lukian overdriver derfor trolig familiens d\xc3\xa5rlige \xc3\xb8konomi. _NEWLINE_Lukian fikk sin utdannelse innen retorikk, trolig i Jonia som var et av de viktigste sentrene for den intellektuelle bevegelsen som vanligvis g\xc3\xa5r under navnet den annen sofistikk. Retorikk er et erverv hvor man argumenterer i forsamling, setter sammen innlegg for andre, og l\xc3\xa6rer om kunsten \xc3\xa5 argumentere. Men Lukians praksis var \xc3\xa5 reise rundt og gi underholdende foredrag som ble improvisert p\xc3\xa5 stedet, og i den egenskap kan han ha hatt en tilstedv\xc3\xa6relse omtrent den som italieneren Dario Fo har i dag. P\xc3\xa5 denne m\xc3\xa5ten reiste Lukian rundt i Jonia (Tyrkia) og p\xc3\xa5 fastlandet i Hellas, til Italia og helt til Gallia, og vant mye ber\xc3\xb8mmelse og rikdom. Han d\xc3\xb8de en gang etter \xc3\xa5r 180, muligens i Egypt.\n_START_SECTION_\nForfatterskap\n_START_PARAGRAPH_\nDet er bevart vel 80 tekster under Lukians navn; av disse regnes vel 70 for \xc3\xa5 v\xc3\xa6re ekte. Lukians forfatterskap kan grovinndeles i fire kategorier: dialoger, essays, prosatekster og biografier.\n_START_SECTION_\nDialoger\n_START_PARAGRAPH_\nHovedtyngden av Lukians forfatterskap er hans vel 40 satiriske dialoger, for eksempel \xc2\xabGudesamtalerne\xc2\xbb og \xc2\xabHet\xc3\xa6resamtalerne\xc2\xbb. I hans \xc2\xabSymposion\xc2\xbb, s\xc3\xa5 langt unna Platons forelesning som man kan komme, blir middagsgjestene fulle, forteller grove historier og oppf\xc3\xb8rer seg d\xc3\xa5rlig og uverdig. Hans Philopseuder (gresk for \xc2\xabElsker av l\xc3\xb8gner\xc2\xbb) er en rammefortelling som inkluderer den opprinnelige versjonen av \xc2\xabTrollmannens l\xc3\xa6regutt\xc2\xbb (som kan gjenkjennes senere i Goethe og Walt Disneys film \xc2\xabFantasia\xc2\xbb). Dialogen \xc2\xabEr\xc5\x8dtes\xc2\xbb eller \xc2\xabAmores\xc2\xbb som blir hevdet \xc3\xa5 v\xc3\xa6re av Lukian er sannsynligvis ikke hans arbeid, men er skrevet av en ukjent forfatter som identifiseres som pseudo-Lukian.\n_START_SECTION_\nEssays\n_START_PARAGRAPH_\nForfatterskapet inkluderer deklamasjoner, essay b\xc3\xa5de av smigrende som av sarkastisk art, og komiske dialoger og symposia med satiriske roller, bestr\xc3\xb8dd med sitater i uvanlige sammenhenger, satt sammen for \xc3\xa5 overraske og provosere.\n_START_SECTION_\nProsatekster\n_START_PARAGRAPH_\nI \xc2\xabEn sannferdig historie\xc2\xbb, kanskje hans mest kjente verk, parodier han noen underlige historier som Homer forteller om i Odysseen og noen ynkelige fantasier som var popul\xc3\xa6re p\xc3\xa5 hans tid. Han foregriper \xe2\x80\x98moderne\xe2\x80\x99 fiktive temaer som reiser til m\xc3\xa5nen og Venus, utenomjordisk liv og kriger mellom planetene \xc3\xa5rhundrer f\xc3\xb8r Jules Verne og H. G. Wells. Lukian kan med rette bli kalt for Faren til science fiction.\n_START_SECTION_\nBiografier\n_START_PARAGRAPH_\nDet er bevart 3 biografier skrevet av Lukian: Aleksander eller Den falske profet, Om Peregrinos' bortgang og Demonaks. I biografien Aleksander eller den falske profet redegj\xc3\xb8r han for karrieren til Aleksander fra Abonutekhos som grunnla kulten for slangeguden Glykon. Kulten var spesielt knyttet til helbredelse og sp\xc3\xa5dommer, og blir av Lukian karakterisert som en svindel iscenesatt av Aleksander for \xc3\xa5 vinne rikdom og ber\xc3\xb8mmelse. _NEWLINE_Om Peregrinos\xe2\x80\x99 bortgang omhandler den kyniske filosofen Peregrinos, ogs\xc3\xa5 kalt Protevs, som startet sin karriere som leder av en kristen gruppering hvor han dro fordel av kristnes sjener\xc3\xb8sitet og tillit inntil han ble avsl\xc3\xb8rt som hykler. Dette skriftet er ett av de tidligste kildene til hedenske oppfatninger og beskrivelse av kristendommen._NEWLINE_I Demonaks forteller Lukian om en annen kynisk filosof, men med en positiv vinkling. Demonaks framst\xc3\xa5r her som et filosofisk ideal og som en refser av dumskap og moralsk hykleri."